มาหาแฟนที่เพิ่งมาทำงานที่ชัยภูมิ เห็นบอกว่าอยากกินขาไก่ พอดีเจอร้านนี้ในวงในก็เลยชวนกันมากินดู

ร้านหาง่ายถ้าตรงมาจากวงเวียนเจ้าพ่อพระยาแล ก็ตรงมาไม่ไกล จนถึงถนนชัยประสิทธิ์ที่จะไปขอนแก่นก็ให้เลี้ยวขวาไปแยกถัดไป ร้านจะอยู่ทางขวามือหัวมุมทางเลี้ยวขวากลับเข้ามาในเมืองก็จะเห็นร้านที่เป็นอาคารไม้ จอดรถริมถนนแถว ๆ นั้นสะดวกมาก

แฟนผมเธอสั่งวุ้นเส้นกระดูกหมูใส่ไข่ ผมสั่งเป็นข้าวต้มวุ้นเส้น แล้วก็สั่งขาแรง (ขาไก่พะโล้) กับหมูยอมาลองกินกัน

เรามีความเห็นกันว่าวุ้นเส้นนี่อร่อยมากเลย น้ำซุปเข้มข้น ไข่ก็ลวกกำลังดี แต่ข้าวต้มวุ้นเส้นนี่ส่วนที่เป็นข้าวก็ธรรมดา

ขาไก่ที่นี่ไม่ค่อยมีเนื้อแต่ก็ต้มจนเปื่อยกระดูกกรุบกรอบดี พอใช้ได้แต่ไม่ถึงกับประทับใจเท่าไหร่ หมูยอนี่ไม่ค่อยประทับเลย รู้สึกว่าแป้งค่อนข้างเยอะ

บรรยากาศร้านดีน่านั่ง ได้บรรยากาศเก่า ๆ เจ้าของร้านก็อัธยาศัยดี แต่รสชาติอาหารโดยรวม ยกเว้นวุ้นเส้นที่อร่อยมาก อาจจะไม่เข้าทางผมเท่าไหร่ แต่บางคนอาจจะชอบครับ